Komisjoni otsus,

12. september 2003,

nõukogu direktiivi 89/106/EMÜ artikli 20 lõike 2 kohase ehitustoodete vastavustõendamismenetluse kohta seitsme ilma suunisteta toote Euroopa tehnilise tunnustuse nõuetele vastavuse tõendamisel

(teatavaks tehtud numbri K(2003) 3247 all)

(EMPs kohaldatav tekst)

(2003/656/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 21. detsembri 1988. aasta direktiivi 89/106/EMÜ ehitustooteid puudutavate liikmesriikide õigus- ja haldusnormide ühtlustamise kohta [1] (muudetud direktiiviga 93/68/EMÜ) [2], eriti selle artikli 13 lõiget 4,

ning arvestades järgmist:

(1) Komisjon peab valima kahest direktiivi 89/106/EMÜ artikli 13 lõikele 3 vastavast toote vastavustõendamismenetlusest võimalikult lihtsa, kuid ohutusega kooskõlas oleva menetluse. See tähendab vajadust otsustada, kas tootja vastutusel toimiv tehase tootmisohje süsteem on teatava toote või tootepere nõuetele vastavuse tõendamisel vajalik ja piisav tingimus või on artikli 13 lõikes 4 mainitud kriteeriumidele vastavusega seotud põhjustel vaja volitatud sertifitseerimisorgani sekkumist.

(2) Artikli 13 lõikega 4 nähakse ette, et niiviisi kindlaks määratud menetlus märgitakse mandaatidesse ja tehnilistesse kirjeldustesse. Seepärast on soovitatav tehnilistes kirjeldustes nimetatud tooted või tootepered identifitseerida.

(3) Artikli 13 lõikes 3 ettenähtud kahe menetluse üksikasjalik kirjeldus esitatakse direktiivi 89/106/EMÜ III lisas. Seetõttu on vaja iga toote või tootepere puhul selgesti kindlaks määrata meetodid, mille abil tuleb kõnealust kahte menetlust III lisale viidates rakendada, sest III lisas eelistatakse teatavaid süsteeme.

(4) Artikli 13 lõike 3 punktis a nimetatud menetlus vastab süsteemidele, mis on kindlaks määratud esimeses võimaluses ilma pideva järelevalveta ning III lisa punkti 2 alapunkti ii teises ja kolmandas võimaluses. Artikli 13 lõike 3 punktis b nimetatud menetlus vastab süsteemidele, mis on kindlaks määratud III lisa punkti 2 alapunktis i ning III lisa punkti 2 alapunkti ii esimeses võimaluses pideva järelevalvega.

(5) Käesolevas otsuses ettenähtud meetmed on kooskõlas alalise ehituskomitee arvamusega,

ON VASTU VÕTNUD KÄESOLEVA OTSUSE:

Artikkel 1

I lisas nimetatud toodete ja tooteperede nõuetele vastavust tõendatakse menetlusega, mille aluseks on tootja ainuvastutusel toimiv tehase tootmisohje süsteem, millega tagatakse toote vastavus asjakohastele tehnospetsifikaatidele.

Artikkel 2

II lisas nimetatud toodete ja tooteperede nõuetele vastavus tõendatakse menetlusega, mille kohaselt on lisaks tootja vastutusel toimivale tehase tootmisohje süsteemile tootmise või toote vastavustõendamisse ning järelevalvesse kaasatud volitatud sertifitseerimisorgan.

Artikkel 3

III lisas ettenähtud vastavustõendamismenetlus märgitakse Euroopa tehnilisele tunnustusele.

Artikkel 4

Käesolev otsus on adresseeritud liikmesriikidele.

Brüssel, 12. september 2003

Komisjoni nimel

komisjoni liige

Erkki Liikanen

[1] EÜT L 40, 11.2.1989, lk 12.

[2] EÜT L 220, 30.8.1993, lk 1.

--------------------------------------------------

I LISA

- Pinnavett tõrjuv toode – metallorgaanilised hüdrofoobsed lisandid (EOTA ref. 06.05/02):

kasutamiseks poorsete ehitusmaterjalide töötlemisel, eelkõige fassaadidel.

- Tihenduskomplektid, -profiilid ja tihendid (EOTA ref. 06.05/01 ja 06.05/04):

kasutamiseks vuukide tihendamisel ehitustöödel, sealhulgas hoone väliskesta ilmastikukindlamaks muutmisel.

--------------------------------------------------

II LISA

- Punktkinnitusega klaasfassaad (EOTA ref. 04.04/25):

kasutamiseks tuulutatava klaasfassaadina või ruume eraldava klaasvaheseinana.

- Punktkinniti (EOTA ref. 06.02/03):

kasutamiseks rippfassaadikatete kinnitamisel.

- Vett ohustavate vedelike hoiu-, täite- ja käitlemisrajatistelt elektrostaatilisi laenguid kõrvaldav isolatsioonisüsteem (EOTA ref. 06.05/13):

kasutamiseks kogumismahutite, ruumide ja betoonpindade tihendamiseks teatavate vett ohustavate vedelike käitlemise puhul.

- Vett ohustavate vedelike hoiu-, täite- ja käitlemisrajatiste isolatsioonisüsteem (EOTA ref. 06.05/14):

kasutamiseks kogumismahutite, ruumide ja betoonpindade tihendamiseks teatavate vett ohustavate vedelike käitlemise puhul.

- Liitekohti tihendavad segud ja profiilid (EOTA ref. 06.05/11 ja 06.05/12):

kasutamiseks vett ohustavate vedelike hoidmiseks, täitmiseks ja käitlemiseks kasutatavate konstruktsioonide või nende osade tihendamisel.

--------------------------------------------------

III LISA

Märkus:

Toodete puhul, millel on rohkem kui üks kavandatud kasutus järgmistes tooteperedes kavandatud kasutustest, kumuleeruvad volitatud asutuse asjaomastest vastavuse tõendamise süsteemidest tulenevad ülesanded.

Tootepere: tooted Euroopa tehnilise tunnustuse jaoks ilma asjakohaste suunisteta (1/2)

Nõuetele vastavuse tõendamise süsteemid

Järgnevas loetelus esitatud toote (toodete) ja kavandatud kasutuse (kasutuste) puhul peab EOTA kindlaks määrama asjakohases Euroopa tehnilises tunnustuses esitatud järgmise(d) nõuetele vastavuse tõendamise süsteemi(d):

Süsteem 1 : vaata direktiivi 89/106/EMÜ III lisa punkti 2 alapunkt i, näidiste auditeeritud katsetamiseta.

Süsteem 2+ : vaata direktiivi 89/106/EMÜ III lisa punkti 2 alapunkti ii esimene võimalus, kaasa arvatud tehase tootmisohje sertifitseerimine volitatud asutuse poolt tehase esmase inspekteerimise ja tehase tootmisohje alusel ning tehase tootmisohje pidev järelevalve, hindamine ja tunnustamine.

Süsteem 4 : vaata direktiivi 89/106/EMÜ III lisa punkti 2 alapunkt ii, kolmas võimalus.

Toode (tooted) | Kavandatud kasutus(ed) | Tase(med) või klass(id) | Nõuetele vastavuse tõendamise süsteem(id) |

Punktkinnitusega klaasfassaad (EOTA ref. 04.04/25) | Ehitustöödel | — | 1 |

Punktkinniti (EOTA ref. 06.02/03) | Ehitustöödel | — | 2+ |

Pinnavett tõrjuv toode, metallorgaanilised hüdrofoobsed lisandid (EOTA ref. 06.05/02) | Ehitustöödel | — | 4 |

Vett ohustavate vedelike hoiu-, täite- ja käitlemisrajatistelt elektrostaatilisi laenguid kõrvaldav isolatsioonisüsteem (EOTA ref. 06.05/13) | Ehitustöödel | — | 2+ |

Vett ohustavate vedelike hoiu-, täite- ja käitlemisrajatiste isolatsioonisüsteem (EOTA ref. 06.05/14) | Ehitustöödel | — | 2+ |

Tihenduskomplektid, -profiilid ja tihendid (EOTA ref. 06.05/01 and 06.05/04) | Ehitustöödel | — | 4 |

Liitekohti tihendavad segud ja profiilid (EOTA ref. 06.05/11 ja 06.05/12) | Ehitustöödel | — | 2+ |

Süsteemi spetsifikaat peaks olema selline, et seda saab rakendada ka juhul, kui ühe teatava karakteristiku toimivust ei ole vaja kindlaks määrata, sest kas või ühel liikmesriigil puudub sellise karakteristikuga seotud juriidiline nõue (vaata direktiivi 89/106/EMÜ artikli 2 lõiget 1 ning vajaduse korral tõlgendusdokumentide punkti 1.2.3). Sellistel juhtudel ei tohi karakteristiku vastavustõendamist tootjalt nõuda, kui ta ei soovi toote toimivust kõnealuses seoses deklareerida.

Tootepere: tooted Euroopa tehnilise tunnustuse jaoks ilma asjakohaste suunisteta (2/2)

Nõuetele vastavuse tõendamise süsteemid

Järgnevas loetelus esitatud toote (toodete) ja kavandatud kasutuse (kasutuste) puhul peab EOTA kindlaks määrama asjakohases Euroopa tehnilises tunnustuses esitatud järgmise(d) nõuetele vastavuse tõendamise süsteemi(d):

Süsteem 1 : vaata direktiivi 89/106/EMÜ III lisa punkti 2 alapunkt i, näidiste auditeeritud katsetamiseta.

Süsteem 2+ : vaata direktiivi 89/106/EMÜ III lisa punkti 2 alapunkt ii, teine võimalus.

Süsteem 4 : vaata direktiivi 89/106/EMÜ III lisa punkti 2 alapunkt ii, kolmas võimalus.

Toode (tooted) | Kavandatud kasutus(ed) | Tase või klass (tuletundlikkus) | Nõuetele vastavuse tõendamise süsteem(id) |

Punktkinnitusega klaasfassaad (EOTA ref. 04.04/25) Punktkinniti (EOTA ref. 06.02/03) Pinnavett tõrjuv toode, metallorgaanilised hüdrofoobsed lisandid (EOTA ref. 06.05/02) Vett ohustavate vedelike hoiu-, täite- ja käitlemisrajatistelt elektrostaatilisi laenguid kõrvaldav isolatsioonisüsteem (EOTA ref. 06.05/13) Vett ohustavate vedelike hoiu-, täite- ja käitlemisrajatiste isolatsioonisüsteem (EOTA ref. 06.05/14) Tihenduskomplektid, -profiilid ja tihendid (EOTA ref. 06.05/01 ja 06.05/04) Liitekohti tihendavad segud ja profiilid (EOTA ref. 06.05/11 ja 06.05/12) | Tuletundlikkust käsitlevates määrustes ettenähtud kasutus | A1,A2,B,C A1,A2, B, C, D, E (A1–E),F | 1 3 4 |

Süsteemi spetsifikaat peaks olema selline, et seda saab rakendada ka juhul, kui ühe teatava karakteristiku toimivust ei ole vaja kindlaks määrata, sest kas või ühel liikmesriigil puudub sellise karakteristikuga seotud juriidiline nõue (vaata direktiivi 89/106/EMÜ artikli 2 lõiget 1 ning vajaduse korral tõlgendusdokumentide punkti 1.2.3). Sellistel juhtudel ei tohi karakteristiku vastavustõendamist tootjalt nõuda, kui ta ei soovi toote toimivust kõnealuses seoses deklareerida.

--------------------------------------------------